Huiman seuralogo
**Äänekosken Huima** on vuonna 1904 perustettu äänekoskelainen urheiluseura. Seura tunnetaan erityisesti koripallojoukkueistaan ja juniorijalkapallotoiminnastaan. Miesten koripallojoukkue pelaa valtakunnallisessa 1B-divisioonassa. Seuran jalkapallojoukkue pelaa Itä-Suomen 6-divisioonassa. Muita lajeja ovat muun muassa hiihto ja paini. Huima on Keski-Suomen vanhin urheiluseura. Seurassa oli vuonna 2019 yli tuhat jäsentä.

Historia
--------

### Seuran alkuvuosikymmenet

Seura syntyi työväen urheilun yleisseuraksi paperiteollisuustaajamaan vuonna 1904. Seuran lippuun ommeltiin tunnus *Eläköön urheilu*. Kansalaissodan synnyttämässä kahtiajaossa Huima liittyi Työväen urheiluliittoon, jossa oli alkuvuosikymmeninä voimakasta poliittista kuohuntaa. Yhtenä huolenaiheena oli kärkipään urheilijoiden siirtyminen "porvariliittoon". Niinpä seuran vuosikertomuksessa 1924 korostettiin, että "Jokaisella seuran jäsenellä tulee olla velvollisuuden tunto seuraansa kohtaan. Jos ristiriitaisuus ja oman voiton pyynti jatkuu, kulkee seura auttamattomasti rappeutumista kohti." Seura osoittikin voimaansa esimerkiksi vahvalla panoksella TUL:n ensimmäisiin liittojuhliin 1927. Jäseniä seuralla oli noin 300 ja sen piiriin sisältyi monipuolisesti eri lajeja, varsinkin paini ja voimistelu. Vahvana TUL:n kilpaveljenä oli naapuriseura Suolahden Urho.

### Sotien jälkeinen aika

Voima- ja kamppailulajit tulivat sotien jälkeen vahvasti mukaan seuran toimintaan, mutta samaan aikaan alkoi myös palloilun juurtuminen Äänekoskelle. Vuoden 1948 aikoihin oli sekä jalkapallossa että koripallossa vahva jaosto, mutta niiden läpimurto tapahtui vahvasti 1960-luvulla. TUL:laisuus ja TUL:n itsenäisyys oli myös vahvasti sotien jälkeisen ajan teemana, mutta paikallisen toisen seuran Äänekosken Urheilijoiden kanssa on tehty epävirallinen sopimus lajeihin keskittymisestä. Seuran keväinen kävely- ja hölkkätapahtuma on järjestetty 25 vuoden ajan 1980-luvun lopulta alkaen, ja sille on annettu nimi *Huima patikka*.

Koripallo
---------

*Pääartikkeli: Äänekosken Huima (koripallo)*
Koripallossa Huima nousi miesten mestaruussarjaan vuonna 1975 (SM-sarjan 1975–1976 taulukko) ja pelasi siellä vuoteen 1978. Uudelleen SM-sarjassa se oli 1981–1982, 1986–1987 ja 1996–2005. Koripallon naisjoukkue on noussut sittemmin seuran menestyksekkäimmäksi joukkueeksi. Naisjoukkue oli ensimmäisen kerran SM-sarjassa kaudella 1996–1997. Yksi seuran pitkäaikaisista pelaajista on Kenya Robinson.. Naisjoukkue on ollut mitaleilla seuraavasti:

* hopeaa 1998
* hopeaa 2002
* kultaa 2003
* hopeaa 2006
* pronssia 2007
* hopeaa 2012
* hopeaa 2015
* pronssia 2016

Lähteet
-------

1. ↑  Keski-Suomen vanhin urheiluseura vahva nykyajassakin *Keskisuomalainen*.  11.10.2014. Viitattu 7.6.2021.
2. ↑  Keski-Suomen Liikunnan jäsenseuroissa on lähes 50 000 jäsentä – Huima 7. suurin | ÄKS *ÄKS | Äänekosken KaupunkiSanomat*. Viitattu 7.6.2021.
3. 1 2 3  Puhakka, Hannu (toim.): *Äänekosken Voimistelu- ja Urheiluseura Huima ry. 75 vuotta. Kuvien kertomaa*. Huima ry. Äänepaino, Äänekoski, 1979.
4. ↑   (Arkistoitu – Internet Archive)
5. ↑  Huima patikka uudelle maisemareitille (Arkistoitu – Internet Archive). Keskisuomalainen 19.2.2015.
6. ↑  Roope Visuri: Naisten Korisliigan ikäpresidentti: "En ole koskaan ollut juhlijatyyppiä" *Helsingin Sanomat*.  21.2.2015.  Arkistoitu 21.2.2015. Viitattu 21.2.2015.

Aiheesta muualla
----------------

* Huiman sivusto
* Huiman koripallo
* Huiman juniorijalkapallo